ኢትዮጵያ በአየር ንብረት ለውጥ ዙሪያ ከዓለም አቀፍ ድርጅቶች ጋር በትብብር እየሰራች ነው
– ኢትዮጵያ በአየር ንብረት ለውጥ ከዓለም አቀፍ ድርጅቶች፣ ከተባበሩት መንግሥታት የአየር ንብረት ለውጥ ማዕቀፍና ከአየር ንብረት ለውጥ በይነ መንግሥታት ተደራዳሪ ጋር ለረጅም ጊዜያት ያደረገችው ትብብር ውጤት የታየበት መሆኑን የውኃና ኢነርጂ ሚኒስትሩ ገለጹ። አራተኛው የአየር ንብረት ለውጥ በይነ መንግሥታት ተደራዳሪ ትግበራ ቡድን ስብሰባ ዛሬ አዲስ አበባ ውስጥ ተጀመረ። የውኃና ኢነርጂ ሚኒስትር አቶ አለማየሁ ተገኑ በስብሰባው መክፈቻ ላይ ባደረጉት ንግግር ኢትዮጵያ በአየር ንብረት ለውጥ ላይ ከዓለም አቀፍ ድርጅቶች ጋር በሁሉም ደረጃዎች በመስራት ላይ ትገኛለች። በአሁኑ ወቅት የተፈጠረው ምቹ ሁኔታም የቀድሞ ጠቅላይ ሚኒስትር መለስ ዜናዊ አፍሪካን ወክለው በዓለም አቀፍና በአህጉራዊ የአየር ንብረት ለውጥ ጉባዔዎች ያደረጓቸው ድርድርና የተጫወቱት ሚና ውጤት ነው ብለዋል። አገራዊና ክልላዊ የልማት ዕቅዶች በአብዛኛው ከአየር ንብረት ለውጥና ከአረንጓዴ ልማት ጋር የተጣጣሙ እንዲሆኑ ተደርገው እንደሚቀረጹም አቶ አለማየሁ አብራርተዋል። ከአገሪቱ አየር ንብረት ለውጥ ጋር ተስማሚ የሆነ የአረንጓዴ ኢኮኖሚ ዕቅድ ተግባራዊ በማድረግም እንደ አውሮጳውያን አቆጣጠር በ2025 የካርቦን ልቀትን ዜሮ ለማድረግ ግብ መጣሉን ጠቁመዋል። መንግሥት የአረንጓዴ ኢኮኖሚ ዕቅድን ተግባራዊ ለማድረግ የሚያስችሉ ዘርፈ ብዙ ሥራዎችን እያከናወነ ሲሆን የውኃ ግድቦች ከዋና ዋና ተፋሰስ ወንዞች፣ የፀሐይ ብርሃንና የንፋስ ተርባይን በኢትዮጵያ ዋና የኃይል ምንጮች እንዲሆኑ የሚደረገው ጥረት የዚሁ አካል ናቸው ብለዋል። የአየር ንብረት ለውጥ በይነ መንግሥታት ተደራዳሪ ትግበራ ቡድን የሚያወጣውን ሪፖርት ተግባራዊ ለማድረግ ኢትዮጵያ ዝግጁ መሆኗንም አመልክተዋል። የተባበሩት መንግሥታት የአፍሪካ ኢኮኖሚክ ኮሚሽን ዋና ፀሐፊ ዶክተር ካርሎስ ሎፔስ በበኩላቸው የአየር ንብረት ለውጥ በአፍሪካ የኢኮኖሚ ዕድገት ላው ወሳኝ ድርሻ ያለው ቢሆንም በአህጉሪቱ ሕዝቦች ዘንድ ያለው ግንዛቤ ዝቅተኛ መሆኑን ገልጸዋል። በአየር ንብረት ለውጥ ላይ ያለውን ዝቅተኛ ግንዛቤ መለወጥ ካልተቻለ የለውጡ ተፅዕኖ በኢኮኖሚ ዕድገትና በማኀበራዊ እንዲሁም በአካባቢያዊ ገጽታ ላይ ጫና የሚፈጥር መሆኑን ጠቁመዋል። አራተኛው የአየር ንብረት ለውጥ በይነ መንግሥታት ተደራዳሪ ትግበራ ቡድን ስብሰባ ለሚቀጥሉት አራት ቀናት የሚካሄድ ሲሆን በስብሰባው መጠናቀቂያ ላይ ይፋ የሚደረገው ሪፖርት ለተመራማሪዎችና ለፖሊሲ አውጪዎች ጠቃሚ ሀሳቦችን የያዘ ነው ተብሎ ይጠበቃል። 